สวัสดีค่ะ รบกวนสอบถามคุณค่ะหนูมีอาการจุกๆบริเวณใต้ชายโครงด้านขวา จุกไปถึงหลังข้างขวา มีความรู้สึกเหมือนมันจะแข็งๆหน่อยค่ะ เวลาที่มีอาการ มีอาการแบบนี้มาหลายปีแล้ว เคยไปหาครั้งนึง แต่ บอกว่าหนูคิดไปเอง เมื่อก่อนจะจุกเฉพาะเวลาที่กินอิ่มๆ แต่พอมาตอนนี้มันไม่จุกเฉพาะกินอิ่มแล้ว มันจะจุกได้ตลอดเวลา บางทีก็รู้สึกยิบๆเหมือนเหน็บชาบริเวณชายโครงขวาค่ะ หนูอยากทราบว่าอาการแบบนี้ มันจะเป็นโรคอะไรได้บ้างและร้ายแรงมั้ยคะขอบพระค่ะ
สวัสดีค่ะ อาการจุกชายโครงบริเวณด้านขวา หากเป็นมานานหลายปีแล้ว อาจเกิดจาก- นิ่วในถุงน้ำดี จะทำให้ปวดท้องบิดรุนแรงเป็นพักๆ ตรงบริเวณใต้ลิ้นปี่หรือใต้ชายโครงด้านขวา และในช่วงที่ปวดมาก อาจมีอาการคลื่นไส้ อาเจียนร่วมด้วย อาการปวดท้องมักเกิดขึ้นหลังจากที่รับประทานอาหารมัน ๆ หรือรับประทานอาหารมื้อหนัก หรือตอนกลางคืน ในการปวดแต่ละครั้ง จะมีอาการปวดนานประมาณ 15-30 นาที แต่บางรายอาจนาน 2-6 ชั่วโมง และจะทุเลาไปเอง และจะเว้นไปนานเป็นสัปดาห์ หรือเป็นเดือน แล้วอาการปวดก็จะกำเริบขึ้นมาได้อีก- มีก้อนเนื้องอกในตับ หากเป็นก้อนเนื้องอกธรรมดาและมีขนาดเล็ก ส่วนใหญ่มักไม่ทำให้เกิดอาการ แต่หากมีขนาดใหญ่ อาจทำให้มีอาการปวดท้องด้านขวาเรื้อรังเป็นๆ หายๆได้ แต่มักปวดไม่สัมพันธ์การทานอาหารส่วนมะเร็งที่ตับ มักทำให้มีอาการปวดรุนแรงมากขึ้นเรื่อยๆ รวมถึงมีอาการเบื่ออาหาร น้ำหนักลด ตัวเหลือง ตาเหลือง เป็นต้น- ก้อนเนื้องอกของปอดหรือเยื่อหุ้มปอดบริเวณชายปอด อาจทำให้มีอาการปวดบริเวณช่องท้องด้านขวาได้ แต่มักปวดไม่สัมพันธ์การทานอาหารหากอาการปวดยังคงเป็นเรื่อยๆ แนะนำควรไปพบแพทย์เฉพาะทางด้านอายุรกรรม เพื่อตรวจสาเหตุค่ะ ซึ่งแพทย์จะทำการตรวจร่างกายและอาจส่งตรวจเพิ่มเติม เช่น อัลตราซาวด์ช่องท้อง เป็นต้น